projecte-aina/catalan_government_crawling huggingface dataset:
La Junta del Consell Interuniversitari de Catalunya del 22 de juny de 2017 va acordar demanar una moratòria en l'aplicació de l'exigència del nivell B2 d'una tercera llengua als estudiants universitaris de grau de les universitats catalanes i l'establiment de l'acreditació del nivell B2 d'una tercera llengua en el Suplement Europeu al Títol (SET).
Segons aquest Acord, la Junta del CIC insta el Govern de la Generalitat a presentar al Parlament de Catalunya una sol·licitud de modificació de l'article 211 de la Llei 2/2014, que estableixi una moratòria o ajornament durant quatre anys de l'entrada en vigor de l'exigència de l'acreditació del nivell B2 per als estudiants universitaris de grau, per facilitar l'assoliment de l'objectiu fixat.
En aquest sentit, però, amb l'objectiu d'impulsar el futur professional d'aquells estudiants que sí que han acreditat el coneixement d'una tercera llengua amb un nivell equivalent al B2 -abans de finalitzar els seus estudis de grau durant els anys de la moratòria-, se'ls atorgarà un reconeixement a través del Suplement Europeu al Títol.
Així doncs, ara aquesta proposta de moratòria, a través del Govern, s'ha de presentar al Parlament i tramitar-la com a llei que modifiqui l'article 211 de la Llei 2/2014, el qual va establir l'exigència del nivell B2 per als estudiants universitaris de grau a partir del curs 2014-2015.
La nova llei haurà de fixar els termes de la moratòria o ajornament durant quatre anys de l'entrada en vigor d'aquesta exigència de l'acreditació del nivell B2.
És previst atorgar un reconeixement al Suplement Europeu al Títol a aquells estudiants que sí hagin obtingut el B2 abans d'aquests quatre anys
Informació sobre com obtenir el B2
El projecte Ambaixadors/es UNICAT avança aquest estiu amb la segona reunió de treball i el traspàs d'informació de l'actual ambaixadora EPSO als dos nous ambaixadors EPSO –de la Universitat de Barcelona i de la Universitat Autònoma de Barcelona- que desenvoluparan la seva tasca al llarg d'aquest any.
La reunió va tenir lloc a la Universitat de Barcelona el passat 26 de juny, i d'entre els temes tractats destaca la visita de tots els ambaixadors a Brussel·les el proper mes d'octubre per conèixer de primera mà el funcionament de les institucions europees amb seu en aquesta ciutat.
Formen part de la xarxa, a banda de les universitats esmentades, les universitats següents:
El projecte, impulsat pel Consell Interuniversitari de Catalunya (CIC) i la Delegació del Govern davant la Unió Europea, consisteix en la creació d'una xarxa d'ambaixadors/es per ajudar a difondre des de tot el territori català les pràctiques i oportunitats que ofereix la UE, reforçant la figura dels ambaixadors EPSO (Oficina Europea de Selecció de Personal) i multiplicant la tasca que aquests desenvolupen.
L'ambaixador Unicat ha de reunir diferents aptituds, essent les més valorades el coneixement d'idiomes, disposar de recursos per a la feina a través de les xarxes socials, excel·lents qualitats de comunicació i treballar amb un enfocament innovador i creatiu.
Per a exercir el càrrec, cal que l'estudiant estigui vinculat a la universitat fins a finalitzar el curs 2018-2019.
Nou universitats de tot Catalunya tindran un Ambaixador EPSO o un Ambaixador UNICAT per fer d'enllaç amb les institucions europees
Divendres dia 15 es va clausurar la 29a Conferència Anual de l'European Association for International Education (EAIE) que va tenir lloc durant tota la setmana a Sevilla, i en la qual van participar 6.000 professionals provinents de 95 països d'arreu del món.
El sistema universitari català va estar present a l'estand A201, des del qual els representants de les universitats i del Consell Interuniversitari de Catalunya van atendre tothom que s'hi va interessar pel funcionament del sistema català i on també es van fer trobades amb delegats d'altres països per compartir informacions i intercanviar experiències.
A més, la delegació va oferir una recepció a la qual van assistir més de 200 persones.
En l'àmbit de la col·laboració, els interessos es van centrar en la complementarietat en els intercanvis de mobilitat internacional – partners -, la internacionalització i les col·laboracions en les titulacions conjuntes, la mobilitat internacional dels programes de doctorat i el coneixement de les novetats en l'àmbit de la promoció digital mitjançant plataformes o altres dispositius mòbils.
Els delegats catalans van assistir a les diferents activitats organitzades en aquesta Conferència Anual –més de 140 conferències, 5 experiències de Campus, 19 esdeveniments de networking, 20 workshops i 50 Poster Sessions - amb els principals experts mundials en la matèria.
Alguns representants de les universitats catalanes van participar com a moderadors o ponents en algunes conferències de temàtiques com l'ensenyament online, la responsabilitat social de la internacionalització, els protocols d'emergència als centres universitaris i el factor humà en el desenvolupament estratègic de les universitats.
L' EAIE vetlla per l'experiència, les connexions i els recursos en la internacionalització de l'ensenyament universitari dins de l'àmbit europeu.
La propera Conferència Anual tindrà lloc a la ciutat suïssa de Ginebra entre els dies 11 i 14 de setembre de 2018.
Els delegats catalans van assistir a les diferents activitats organitzades amb els principals experts mundials en la matèria i alguns van ser-ne moderadors o ponents
120 estudiants universitaris de 28 països europeus han rebut la formació que programa l'European Personnel Selection Office (EPSO) cada any als nous ambaixadors universitaris.
Entre ells, hi ha els dos representants de les universitats catalanes: Cristina Monferrer, de la Universitat Autònoma de Barcelona, i Eduard González, de la Universitat de Barcelona.
La Cristina i l'Eduard han qualificat de 'curta però intensa' l'estada de tres dies que han fet a Brussel·les a finals del mes de setembre.
Tots ells tornen amb la impressió d'haver rebut uns missatges molt positius per part dels conferenciants sobre les possibilitats d'ocupació i d'estada professional que els organismes europeus ofereixen, tant a la capital belga com a Luxemburg.
També afirmen sentir-se satisfets d'haver-se pogut relacionar amb estudiants de tots els països de la Unió Europea i haver conegut alguns representants de l'agència, dels quals destaquen la seva accessibilitat i disponibilitat.
La primera part de la formació va consistir en l'explicació del funcionament de l'agència quant a la selecció interna i la presentació del programa de pràctiques extern, i posteriorment van fer grups de treball per seguir les conferències i poder fer preguntes concretes sobre departaments que eren de l'interès dels estudiants.
També van fer un workshop amb els ambaixadors EU Careers de l'any passat per compartir experiències i introduir-los en els aspectes comunicatius de la tasca que desenvoluparan al llarg d'aquest curs.
La formació es va completar amb activitats específiques sobre comunicació, tant d'estratègies per parlar en públic com per potenciar la presència online.
Aquest grup de 120 estudiants exerciran el paper d' ambaixadors EU Careers durant aquest curs.
Aquesta figura, creada per l' EPSO, promou el desenvolupament d'una carrera professional a la UE i fa de punt de contacte per als estudiants que estiguin interessats en treballar a les institucions europees.
En aquest cas, la Cristina i l'Eduard compten a més amb el suport dels ambaixadors UNICAT, un projecte creat pel Consell Interuniversitari de Catalunya amb l'objectiu d'amplificar la tasca duta a terme pels ambaixadors EUCareers i promoure entre totes les universitats catalanes la difusió de les possibilitats laborals que ofereix la UE.
Amb el desplegament d'aquest projecte, nou universitats catalanes tenen representació aquest curs.
Els països amb més universitats presents en aquesta edició són França (24), Polònia (18), Alemanya (16), Finlàndia (10) i Irlanda (9).
La Cristina i l'Eduard compten amb el suport dels ambaixadors UNICAT, un projecte creat pel Consell Interuniversitari de Catalunya amb l'objectiu d'amplificar la tasca duta a terme pels ambaixadors EUCareers
Els propers dies 25 i 26 d'octubre, els nou estudiants universitaris catalans que exerceixen d'ambaixadors EU Careers i UNICAT participaran a la I Jornada d'ambaixadores i ambaixadors UNICAT que tindrà lloc a Brussel·les.
Els estudiants visitaran la seu del Parlament Europeu i de la Comissió Europea a la capital belga en un viatge on, a més, tindran l'oportunitat d'escoltar l'experiència de funcionaris i de representants de l'European Personnel Selection Office (EPSO), fer reunions de treball, conèixer la delegació del govern de la Generalitat davant la Unió Europea i assistir a una conferència sobre les carreres professionals a la UE.
Set dels estudiants participants formen part del projecte UNICAT, que té l'objectiu d'acostar als estudiants universitaris les oportunitats de feina i de pràctiques professionals a les institucions europees i multiplicar la tasca que fan els EU Careers.
Els ambaixadors UNICAT exerciran aquest càrrec al llarg d'aquest curs i duran a terme tasques relacionades amb la difusió de les activitats que la UE posa a l'abast d'aquells estudiants que vulguin desenvolupar una carrera professional a les seves institucions.
El projecte ha estat impulsat pel Consell Interuniversitari de Catalunya (CIC) i la Delegació del Govern davant la Unió Europea.
Els dos ambaixadors EU Careers ja van visitar Brussel·les a finals del mes de setembre juntament amb els 120 ambaixadors de 28 països europeus.
En aquesta ocasió, a banda de les activitats programades, els ambaixadors UNICAT faran una reunió de treball amb els ambaixadors EU Careers per tal de posar en comú els objectius futurs i les estratègies a seguir per estendre la informació als estudiants de les seves universitats.
Enguany, dues universitats catalanes tenen dos ambaixadors EU Careers (UB i UAB) i vuit més (UAB, UPC, UPF, URL, UdL, UdG, URV, UOC) tenen ambaixador UNICAT.
El projecte UNICAT té l'objectiu d'acostar als estudiants universitaris les oportunitats de feina i de pràctiques professionals a les institucions europees
La delegació de Study in Catalonia va estar present, per sisè any consecutiu, a la fira d'educació superior més important d'Àsia-Pacífic
La delegació de Study in Catalonia va estar present, per sisè any consecutiu, a la fira de l' Asia Pacific Association for International Education (APAIE), que va tenir lloc recentment al Marina Bay Sands de Singapur.
La fira ha comptat amb més de 200 estands i més de 1.500 delegats d'arreu del món i hi va incloure conferències, workshops, exposicions, networking events i visites a universitats locals.
Welcome to the Universities of Catalonia al saló va posar a disposició dels visitants diferents publicacions i documentació en llengua anglesa i xinès mandarí de les universitats catalanes, així com informació sobre com estudiar a Catalunya, els programes de màsters i les guies de conversa universitària, entre d'altres.
En representació del sistema universitari català van estar presents set universitats a més dels representants del Consell Interuniversitari de Catalunya i de Casa Àsia.
A banda de la presència a la fira, la delegació catalana va oferir una recepció i una sessió de networking a la qual van assistir unes cent persones i on van participar a lumni de les universitats catalanes que actualment viuen i treballen a Singapur.
La participació en fires internacionals d'educació superior és un dels factors que expliquen l'èxit de la internacionalització del sistema universitari de Catalunya, junt amb la qualitat i el reconegut prestigi de les seves universitats que es veu reflectit any rere any en els rànquings internacionals.
Per unes universitats lliures de violència masclista
La violència contra les dones és la fallida sistèmica més gran de la democràcia.
Es tracta d'una violació de drets humans sustentada en les desiguals relacions de poder de gènere que estructuren les societats patriarcals.
Assassinat, maltractament, violació, assetjament, cosificació, humiliació, menyspreu, discriminació o invisibilització de les dones tan sols pel fet de ser dones, a casa, a la feina, al carrer, al transport públic, a les festes i els espais d'oci, a les xarxes socials o a les fronteres.
Sense oblidar la revictimització o victimització secundària que comporta massa sovint el desemparament policial o judicial, el qüestionament de la paraula de les dones i l'inadequat tractament de la violència masclista en els mitjans de comunicació.
Les desigualtats de gènere i la violència masclista es reprodueixen en tots els espais d'interacció social, incloent les universitats i els centres de recerca.
La lluita per a l'eradicació de la violència masclista ha de començar, doncs, als nostres llocs de treball i estudi.
Les universitats i els centres de recerca tenen una responsabilitat ineludible en aquesta lluita, sent imprescindible dotar-se de les eines adequades.
Exigim que les unitats d'igualtat comptin amb recursos humans i materials suficients per a poder realitzar amb eficàcia les activitats de sensibilització i prevenció en el si de la institució així com les mesures de detecció i actuació davant les agressions que hagin patit les dones de la comunitat universitària.
Així mateix, cal que el conjunt d'òrgans, unitats i serveis que intervenen en la gestió dels protocols contra l'assetjament sexual i per raó de sexe tinguin la formació adequada per atendre les denúncies tot tenint en compte les necessitats d'acompanyament i de reparació de les dones agredides.
Exigim també que la perspectiva de gènere sigui incorporada de manera transversal en tots els programes de grau i de postgrau.
Urgeix comptar amb una judicatura competent en l'aplicació del marc legal en aquesta matèria, uns serveis mèdics que sàpiguen detectar les situacions de violència, uns serveis educatius que posin en pràctica la coeducació, una planificació de les polítiques públiques que adreci les causes socioeconòmiques de la violència, uns mitjans de comunicació i unes produccions audiovisuals que no banalitzin la violència masclista, unes tecnologies de la informació que garanteixin la seguretat de les dones i una formació humanística que qüestioni des de l'arrel els estereotips i prejudicis de gènere.
No podrem contribuir a formar ciutadania crítica i professionals competents en la lluita contra la violència masclista si la docència universitària segueix sent en bona mesura cega a les desigualtats i discriminacions de gènere.
La prova d'aptitud personal (PAP) per accedir als graus d'Educació estrenarà un nou calendari al 2019 i se celebrarà el dissabte 27 d'abril.
Fins ara, aquesta prova se celebrava el dissabte immediatament posterior a les proves d'accés a la universitat (PAU).
Després de dues edicions, les corresponents al anys 2017 i 2018, els responsables de la PAP d'Educació han resolt avançar la data de la prova per tal d'alleugerir la càrrega dels estudiants.
Per tant, aquest canvi de calendari respon a les peticions de l'estudiantat que havia assenyalat que fer una altra prova el dissabte de la mateixa setmana de les PAU significava molt d'esforç per als alumnes que aspiren a cursar un dels graus d'Educació Infantil i Primària que ofereixen les universitats catalanes.
L'avançament en gairebé dos mesos de la PAP d'Educació no afecta a la preparació de la prova ja que consta de dos exàmens competencials que no estan vinculats a cap temari concret d'estudi ni a cap assignatura cursada als ensenyaments postobligatoris.
Concretament, els alumnes que realitzen la PAP d'Educació han de superar dos exàmens: un de competència comunicativa i raonament crític, de dues hores de durada; i un altre competència logicomatemàtica, d'una hora i mitja.
El nou calendari de la PAP d'Educació també permetrà que els estudiants coneixeran els resultats abans de fer la preinscripció i, per tant, la seva sol·licitud d'accés estarà millor orientada.
Els sistemes català i coreà exploren noves col·laboracions que se sumaran a les ja existents, tant en l'àmbit de l'educació superior com de la recerca.
Concretament, en l'actualitat ja estan vigents, entre d'altres, programes amb les universitats coreanes de Pusan i Pukyong, tant en intercanvis d'estudiants com cooperació en innovació en àmbits com l'enginyeria, les ciències, la informàtica i les smart cities.
Aquestes i altres iniciatives de cooperació entre Catalunya i Corea van ser presentades per la cap de l'Oficina del Consell Interuniversitari de Catalunya, Pia Moret, en el marc de la XII Tribuna Espanya-Corea, construint un camí comú que va tenir lloc els dies 24 i 25 de gener a Barcelona.
L'esdeveniment, organitzat per la Fundació Corea i Casa Àsia, va aplegar experts de Corea i Japó i es va estructurar en quatre grans sessions: del diàleg a l'associació estratègica; la cooperació econòmica-empresarial: energies renovables i economia verda; la cooperació interuniversitària i l'ensenyament d'idiomes i la ciutat com a espai de cooperació.
En la presentació del CIC, va mostrar, entre d'altres, les dades d'estudiants coreans en el sistema universitari català així com les col·laboracions engegades ja amb universitats coreanes.
En l'àmbit de la recerca, Catalunya ha desenvolupat en el període 2012-2017 onze projectes de recerca amb institucions coreanes, i se situa quart en la llista de països del continent asiàtic que col·laboren amb Catalunya, per darrere de Japó, Israel i Xina.
En la mateixa presentació es van detallar també les col·laboracions entre Catalunya i Corea, que es concreten en l'obertura de la seu de l' Institut King Sejong a la Universitat Autònoma de Barcelona i en l'interès en properes seus, el conveni entre Catalunya i la regió de Gyenonggi, l'acord amb el National Research Council of Science and Tecnology i la participació de Corea a la Conferència Anual de CERCA l'any 2018.
En l'àmbit acadèmic, existeix el màster propi en cultura i negocis a l'Àsia Oriental (UB) i per al curs 20-21 es preveu la menció de coreà dins del Grau en Estudis d'Àsia Oriental-Japonès (UAB) i el Màster en Estudis globals d'Àsia Oriental (UAB).
Igualment, estan vigents les ja esmentades col·laboracions amb les universitats coreanes de Pusan i Pukyong.
La Tribuna és una plataforma de diàleg i cooperació amb l'objectiu de potenciar les relacions bilaterals en els àmbits econòmic, acadèmic i cultural, a més d'explorar oportunitats de col·laboració i ja s'ha realitzat en onze ocasions anteriors, a Seül (2003), Barcelona (2005), Jejú (2006), Madrid (2007), Seül (2008), Còrdova (2010), Seül (2012), Màlaga (2013), Seül (2014), Màlaga (2015), y Seül (2016).
L'interès creixent de la llengua coreana a Catalunya ha portat l'institut King Sejong a obrir una seu a la UAB, i n'estudia properes obertures
La visita de la delegació catalana a la fira APAIE (Asia Pacific Association for International Education) s'ha posat en marxa amb la sessió informativa sobre el sistema universitari i de recerca de Malàisia, que va tenir lloc el dia 22 de febrer a la seu de la Secretaria d'Universitats i Recerca i on van participar més de 30 persones, entre experts, responsables de relacions internacionals de les universitats catalanes i d'entitats com Casa Àsia, i persones vinculades a la internacionalització del sistema d'educació superior català
La sessió va estar emmarcada en les relacions entre Catalunya i Àsia i va comptar amb la presència central de la doctora Doria Abdullah, de la Universiti Teknologi Malaysia, però també es van escoltar dues experiències de mobilitat d'una investigadora i d'un estudiant i els parlaments institucionals centrats en la necessitat d'establir i mantenir intercanvis entre tots dos països.
Aquest ha estat el sisè any consecutiu en què es realitza aquest seminari vinculat a la fira APAIE, sempre centrat en el país on té lloc la conferència anual.
La doctora Doria Abdullah va ser l'encarregada de presentar el sistema superior d'educació a Malàisia i les seves polítiques d'internacionalització, i va detallar els aspectes històrics, estratègics i de futur del sistema universitari i de recerca malai.
En el país asiàtic hi estudien 1,3 milions de persones en 20 universitats públiques i 495 de privades, i acull més de 135.000 estudiants internacionals, la majoria provinents de països del seu voltant, però també alguns de països més allunyats com Nigèria o Sudan.
Com a punt fort del seu procés d'internacionalització, Doria Abdullah va destacar la qualitat del sistema i l'alt nivell d'anglès, ja que se situa en el tercer lloc del rànquing asiàtic d'anglès a nivell Proficiency, només per darrera de Singapur i Filipines.
Per part de l'acció exterior de la Generalitat, va ser la senyora Anna Gallardo, de la Direcció General de Relacions Exteriors, qui va presentar les relacions entre Catalunya i Àsia, i amb Malàisia en particular, fent l'èmfasi en els mecanismes dels quals disposa l'administració de la Generalitat per facilitar relacions amb els països asiàtics, una àrea amb la qual Catalunya té vincles estables, especialment amb el Japó, la Xina i Corea.
Finalment, dos convidats van explicar les seves experiències com a investigadora i com a estudiant a Malàisia i a Catalunya respectivament i, a banda de parlar del seu aprenentatge i algunes anècdotes relacionades amb les diferències entre tots dos països, van remarcar l'enriquiment cultural que els va suposar una estada internacional en un país diferent del seu.
La conferència anual de l'APAIE se celebrarà entre els dies 25 i 29 de març a Kuala Lumpur, capital de Malàisia.
Malàisia, juntament amb Corea, Singapur, Taiwan i Hong Kong, forma el hub més important d'educació superior internacional del sud-est asiàtic
Enguany commemorem el 150 aniversari del naixement i el 50 aniversari de la mort del meteoròleg, astrònom, sismòleg i doctor en ciències fisicomatemàtiques, Eduard Fontserè.
Fundador de la meteorologia professional a Catalunya per la seva contribució com a promotor i director del servei Meteorològic de Catalunya, Fontserè fou una gran figura de la vida científica del país al capdavant d'institucions com ara l'Ateneu Barcelonès, la Societat Astronòmica de Barcelona, la secció de Ciències de l'Institut d'Estudis Catalans o la Societat Catalana de Ciències Físiques, Químiques i Matemàtiques, entre d'altres.
A banda d'una ressenya sobre la vida i l'obra del científic català, en aquest espai trobareu l'agenda dels actes de commemoració de l'Any Fontserè, recursos i documentació sobre l'aniversari i el ressò de l'efemèride en xarxes socials.